शुक्रवार शाम उत्तरी दिल्ली के बुराड़ी थाने में आम आदमी पार्टी कार्यकर्ताओं और पुलिस के बीच जमकर टकराव हुआ. इसके बाद पुलिस ने बुराड़ी से AAP एमएलए संजीव झा और मॉडल टाउन के विधायक अखिलेश त्रिपाठी सहित कई अन्य लोगों के खिलाफ एफआईआर दर्ज की है. इस बीच दिल्ली पुलिस कमिश्नर बीएस बस्सी का कहना है कि जरूरत पड़ी तो विधायक को भी गिरफ्तार किया जाएगा.

विधायक संजीव झा का आरोप है कि शुक्रवार शाम जब वो एक केस के सिलसिले में बुराड़ी थाने पहुंचे तो गेट पर खड़े संतरी ने उनके साथ बदसलूकी की. उनका तो यहां तक आरोप है कि संतरी ने उनके ऊपर बंदूक तान दी थी. इसके बाद बुराड़ी थाने में बड़ी संख्या में AAP कार्यकर्ता इकट्ठा हो गए. संजीव ने एसएचओ से संतरी सहित 2 अन्य पुलिसकर्मियों पर कार्रवाई की मांग की.

इस दौरान बढ़ती भीड़ के मद्देनजर पुलिस ने वहां लाठीचार्ज कर दिया. इस लाठीचार्ज में कई AAP कार्यकर्ता जख्मी हो गए, जिनमें विधायक अखिलेश त्रिपाठी भी शामिल थे. लाठीचार्ज का शिकार वहां मौजूद मीडियाकर्मी भी हुई.

पुलिस का कहना है कि लोगों ने उन पर पत्थरबाजी की थी, जिसमें कुछ पुलिसवालों को चोटें भी आयी हैं. इसके बाद पुलिस को लाठीचार्ज के लिए मजबूर होना पड़ा. इसके बाद डीसीपी नॉर्थ मधुर वर्मा भी मौके पर पहुंचे. डीसीपी ने बताया कि दोनों विधायकों सहित कुछ अन्य लोगों के खिलाफ मामला दर्ज करके जांच शुरू कर दी है. इस मामले में आधा दर्जन लोगों को गिरफ्तार भी किया गया है.